Ehdotus: Euroopan parlamentin ja neuvoston direktiivi direktiivien 78/660/ETY ja 83/349/ETY muuttamisesta niiltä osin kuin ne koskevat yhtiömuodoltaan tietynlaisten yhtiöiden tilinpäätöksien ja konsolidoitujen tilinpäätöksien laadinnassa noudatettavia arvostussääntöjä /* KOM/2000/0080 lopull. - COD 2000/0043 */



Virallinen lehti nro C 311 E , 31/10/2000 s. 0001 - 0004



Ehdotus Euroopan parlamentin ja neuvoston direktiiviksi direktiivien 78/660/ETY ja 83/349/ETY muuttamisesta niiltä osin kuin ne koskevat yhtiömuodoltaan tietynlaisten yhtiöiden tilinpäätöksien ja konsolidoitujen tilinpäätöksien laadinnassa noudatettavia arvostussääntöjä (2000/C 311 E/01) KOM(2000) 80 lopull. - 2000/0043(COD) (Komission esittämä 24 päivänä helmikuuta 2000) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti 44 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, toimivat perustamissopimuksen 251 artiklassa määrätyn menettelyn mukaisesti, sekä katsovat seuraavaa: (1) Direktiivin 78/660/ETY 32 artiklassa, joka perustuu perustamissopimuksen 54 artiklan 3 kohdan g alakohtaan (nyt muutettu 44 artiklan 2 kohdan g alakohdaksi)(1), säädetään, että tilinpäätöksessä ilmoitettavat erät arvostetaan noudattaen periaatetta, jonka lähtökohtana on hankintameno ja tuotantokustannukset. (2) Direktiivin 78/660/ETY 33 artiklassa säädetään jäsenvaltioiden oikeudesta sallia tai vaatia, että yritykset korottavat tiettyjen varallisuuserien arvoa tai arvostavat ne jälleenhankintakustannusten mukaan tai jonkin toisen menetelmän mukaan, jossa otetaan huomioon inflaation vaikutukset varojen arvoon. (3) Direktiivin 83/349/ETY 29 artiklassa, joka perustuu perustamissopimuksen 54 artiklan 3 kohdan g alakohtaan (nyt muutettu 44 artiklan 2 kohdan g alakohdaksi)(2) säädetään, että konsolidoituun tilinpäätökseen sisällytettävät varat ja vastuut arvostetaan direktiivin 78/660/ETY 31-42 ja 60 artiklaa noudattaen. (4) Pankkien ja muiden rahoituslaitosten tilinpäätökset ja konsolidoidut tilinpäätökset laaditaan neuvoston direktiivin 86/635/ETY mukaisesti ja vakuutusyritysten tilinpäätökset ja konsolidoidut tilinpäätökset neuvoston direktiivin 91/674/ETY mukaisesti. Tähän direktiiviin tehtävät muutokset eivät muuta direktiivien 86/635/ETY ja 91/674/ETY säännöksiä, mutta komissio saattaa ehdottaa näihin direktiiveihin vastaavia muutoksia kuultuaan asian kannalta merkityksellisiä neuvoaantavia komiteoita. (5) Kansainvälisten rahoitusmarkkinoiden dynaaminen luonne on johtanut paitsi perinteisten ensisijaisten rahoitusinstrumenttien kuten osakkeiden ja joukkovelkakirjojen, myös erilaisten johdannaisinstrumenttien kuten futuurien, optioiden, termiinisopimusten ja koron- tai valuutanvaihto-operaatioiden (swap) laajamittaiseen käyttöön. (6) Maailman johtavat kirjanpitostandardien laatijat ovat luopumassa hankinta-arvosta näiden rahoitusinstrumenttien arvostusmenetelmänä ja siirtymässä käypään arvoon perustuvaan laskentatoimeen. (7) Komission tiedonannossa "Kirjanpidon yhdenmukaistaminen: Kansainvälistä yhdenmukaistamista koskeva uusi strategia"(3) Euroopan unionia kehotettiin toimimaan siten, että johdonmukaisuus direktiivien 78/660/ETY ja 83/349/ETY ja kansainvälisen kirjapitokäytännön kehityksen välillä säilytetään. (8) Kansainvälisesti tunnustettujen tilinpäätösperiaatteiden ja direktiivien 78/660/ETY ja 83/349/ETY välisen johdonmukaisuuden säilyttämiseksi näitä direktiivejä on muutettava siten, että jotkin rahoitusvaroihin ja vastuisiin kuuluvat erät voidaan arvostaa käypään arvoon. Tämän ansiosta eurooppalaiset yritykset voivat laatia tilinpäätöksensä nykyisen kansainvälisen kehityksen mukaisesti. (9) Yhteisön jäsenvaltioiden tilinpäätöstietojen vertailukelpoisuus edellyttää jäsenvaltioiden ottavan käyttöön käypiin arvoihin perustuvat laskentaperiaatteet. Jäsenvaltiot voivat sallia tai vaatia, että nämä laskentaperiaatteet otetaan käyttöön kaikissa yrityksissä tai joissakin yritysryhmissä ja että sitä sovelletaan sekä tilinpäätöksessä että konsolidoidussa tilinpäätöksessä tai vain konsolidoidussa tilinpäätöksessä. (10) Käyvän arvon soveltamisen on oltava mahdollista vain niiden omaisuuserien osalta, joiden suhteen vallitsee riittävä kansainvälinen yhteisymmärrys siitä, että se on tarkoituksenmukaista. Käypää arvoa ei näin ollen pitäisi soveltaa kaikkiin rahoitusvaroihin ja vastuisiin. (11) Tilinpäätöksen liitteiden on sisällettävä tietoja, jotka koskevat taseessa käypään arvoon arvostettuja omaisuuseriä. Toimintakertomuksessa on mainittava rahoitusinstrumenttien käyttöön liittyvät yhtiön riskinhallintatavoitteet ja -strategiat. (12) Rahoitusinstrumentteja koskeva laskentatoimi on nopeasti kehittyvä tilinpäätösinformaation osa, joka edellyttää määräaikaistarkistuksia. Tarkistaminen olisi toteutettava tilinpäätösdirektiivien yhteyskomitean kautta, jotta jäsenvaltioille voitaisiin antaa mahdollisuus kertoa käyvän arvon soveltamisesta saamastaan käytännön kokemuksesta, OVAT ANTANEET TÄMÄN DIREKTIIVIN: 1 artikla Muutetaan direktiiviä 78/660/ETY seuraavasti: 1. Lisätään 7 a jakso seuraavasti: "7 a JAKSO Käypään arvoon arvostaminen 42 a artikla 1. Poikkeuksena 32 artiklan säännöksiin, jäsenvaltioiden on sallittava tai vaadittava, että kaikkien yhtiöiden tai joidenkin yhtiöryhmien osalta kaikki tase-erät, mukaan lukien johdannaisinstrumentit, arvostetaan käypään arvoon, jollei kyseessä ole jokin 3 kohdassa luetelluista eristä. 2. Jäsenvaltiot voivat rajoittaa 1 kohdassa tarkoitetun luvan tai vaatimuksen direktiivissä 83/349/ETY määriteltyihin konsolidoituihin tilinpäätöksiin. 3. Seuraavia eriä ei voida arvostaa käypään arvoon: a) tase-eriä, jotka eivät ole rahoitusinstrumentteja; b) vastuita, paitsi sellaisia vastuita, jotka i) ovat osa kaupankäyntisalkkua, ii) kirjataan suojattaviksi eriksi, tai iii) ovat johdannaisinstrumentteja. 4. Jäsenvaltiot voivat 1 kohdasta poiketen a) sulkea pois käyvän arvon soveltamisalasta erät, jotka luovutetaan vasta niiden erääntyessä, johdannaisinstrumentteja lukuun ottamatta, b) sulkea pois käyvän arvon soveltamisalasta yrityksen itse liikkeeseen laskemat lainat ja ennakot, joita ei pidetä kaupankäyntitarkoituksessa, c) rajoittaa käypään arvoon arvostamisen eriin, jotka ovat yhtiöllä kaupankäyntitarkoituksessa. Jos tätä rajoitusta sovelletaan, kaikkien johdannaisinstrumenttien katsotaan olevan yhtiöllä kaupankäyntitarkoituksessa, d) sulkea pois hyödykkeisiin perustuvat sopimukset, jotka on alunperin tarkoitettu täyttämään kyseistä hyödykettä koskevat yrityksen odotetut osto-, myynti- tai käyttövaatimukset, joiden odotetaan täyttyvän hyödykkeen toimittamisen myötä. 42 b artikla 1. Edellä 42 a artiklassa mainitulla 'käyvällä arvolla' tarkoitetaan: a) markkina-arvoa niiden erien osalta, joille on helposti määriteltävissä luotettavat markkinat; jos markkina-arvoa ei ole määriteltävissä jonkin erän osalta mutta sen osien markkina-arvo on määriteltävissä, kyseisen erän markkina-arvo voidaan johtaa sen osien markkina-arvosta; tai b) vakiintuneiden arvostusmallien ja -tekniikoiden avulla laskettua arvoa niiden erien osalta, joille ei ole määriteltävissä luotettavia markkinoita; tällaisten mallien ja tekniikoiden avulla olisi kyettävä varmistamaan mahdollisimman lähellä markkina-arvoa oleva arvo. 2. Eriä, joita ei voida luotettavasti määrittää edellä 1 kohdan a tai b alakohdassa kuvailluilla menetelmillä ilman olennaisia virheitä tai vääristymiä, ei saa arvostaa käypään arvoon, vaan niiden arvo on määritettävä 34-42 artiklan mukaisesti. 42 c artikla 1. Edellä 31 artiklan 1 kohdan c alakohdan aa luetelmakohdassa esitetystä poiketen on kunkin 42 a artiklan 1 kohdan mukaisesti käypään arvoon arvostetun tase-erän käyvän arvon muutokset sisällytettävä tuloslaskelmaan tilikauden voittoa tai tappiota laskettaessa. 2. Jäsenvaltiot voivat sallia tai vaatia, että muussa kuin kaupankäyntitarkoituksessa yhtiön hallussa olevien rahoitusvarojen mahdolliset luovutusvoitot tai -tappiot kirjataan suoraan omaan pääomaan käyvän arvon rahastoon. Jos omaan pääomaan kirjatut luovutusvoitot ja -tappiot toteutuvat, ne on purettava käyvän arvon rahastosta. Jäsenvaltiot voivat antaa säännöksiä tämän rahaston käytöstä. 3. Edellä 1 kohdassa esitetystä poiketen kunkin erän 42 b artiklan mukaisesti määritetyn käyvän arvon muutoksia ei sisällytetä tuloslaskelmaan tilikauden voittoa tai tappiota laskettaessa, vaan ne on kirjattava suoraan käyvän arvon rahastoon, jos a) kyseinen erä kirjataan suojausinstrumenttina käyttäen suojauslaskentajärjestelmää, jonka mukaan tällaisia arvon muutoksia ei tarvitse näyttää tuloslaskelmassa, tai b) tällainen arvonmuutos aiheutuu yhtiön ulkomaiseen osakkuusyhtiöön tekemiin nettoinvestointeihin sisältyvän valuuttaerän kurssimuutoksesta. 4. Edellä 3 kohdassa tarkoitettua käyvän arvon rahastoa on purettava siinä määrin kuin siihen siirretyt erät eivät enää ole tarpeen 3 kohdan a ja b alakohdassa kuvatuista olosuhteista johtuvan arvostusmenetelmän soveltamiseksi. Jäsenvaltiot voivat antaa säännöksiä tämän rahaston käytöstä." 2. Lisätään 43 a, 43 b ja 43 c artikla seuraavasti: " 43 a artikla Jos käyvän arvon menetelmää on sovellettu 42 a artiklan mukaisesti, tilinpäätöksen liitetiedoissa on annettava ainakin seuraavat tiedot: a) käypään arvoon arvostetut erät taseessa, b) merkitykselliset olettamukset, joihin arvostusmallit ja -menetelmät perustuvat, jos käyvät arvot on määritelty 42 b artiklan 1 kohdan b alakohdan mukaisesti, c) kukin käypään arvoon arvostettujen erien ryhmä, käypä arvo, suoraan tuloslaskelmaan sekä 42 c artiklan 3 kohdassa tarkoitettuihin käyvän arvon rahastoihin kirjatut voitot ja tappiot, d) edellä 42 c artiklan 2 kohdassa ja 42 c artiklan 3 kohdassa tarkoitetun käyvän arvon rahaston osalta taulukko, josta ilmenee erikseen: i) rahaston määrä tilikauden alussa, ii) tilikauden kuluessa rahastoon tehdyt siirrot, iii) tilikauden aikana rahastosta tehdyt siirrot sekä selvitys kaikkien tällaisten siirtojen luonteesta, iv) rahaston määrä tilikauden päättyessä, e) tiedot kunkin johdannaisinstrumenttien ryhmän laajuudesta ja luonteesta mukaan lukien olennaiset ehdot, jotka saattavat vaikuttaa tulevien kassavirtojen määrään, ajoitukseen ja varmuuteen. 43 b artikla Jos yritys saa arvostaa eriä käypään arvoon 42 a artiklan 1 kohdan mukaisesti, mutta päättää olla käyttämättä tätä oikeutta, sen edellytetään antavan kunkin johdannaisinstrumenttien ryhmän osalta seuraavat tiedot: a) tiedot johdannaisinstrumenttien laajuudesta ja luonteesta mukaan lukien olennaiset ehdot, jotka saattavat vaikuttaa tulevien kassavirtojen määrään, ajoitukseen ja varmuuteen, b) johdannaisinstrumenttien käypä arvo. 43 c artikla Jos käyvän arvon menetelmää ei ole sovellettu 42 a artiklan 1 kohdan mukaisesti eikä yhtiö ole tehnyt rahoitusomaisuudesta poistoa direktiivin 78/660/ETY 35 artiklan 1 kohdan c alakohdan aa luetelmakohdan mukaisesti ja siten kyseinen rahoitusomaisuuserä on kirjattu käypää arvoa korkeampaan arvoon, yhtiön on ilmoitettava a) joko yksittäisten omaisuuserien tai tarkoituksenmukaisesti ryhmiteltyjen omaisuuserien kirjanpitoarvo ja käypä arvo ja b) perustelut sille, ettei kirjanpitoarvoa ole alennettu, mukaan lukien niiden todisteiden laatu, joiden perusteella uskotaan, että kirjanpitoarvo ei muutu." 3. Lisätään 46 a artikla seuraavasti: " 46 a artikla Riippumatta siitä, onko 7 a jaksossa tarkoitettua käypään arvoon arvostamista sovellettu vai ei, toimintakertomuksessa on annettava seuraavat tiedot: a) yhtiön käyttämiin rahoitusinstrumentteihin liittyvät rahoitusriskien hallinnan tavoitteet ja strategiat ja kuinka näihin tavoitteisiin päästään ja strategiat pannaan täytäntöön, ja b) tiedot yhtiön käyttämiin rahoitusinstrumentteihin liittyvistä kurssi-, luotto-, maksuvalmius-, sopimuskumppani- ja kassavirtariskeistä sekä tulevaan kehitykseen liittyvistä riskeistä." 4. Lisätään 52 a artikla seuraavasti: " 52 a artikla Parlamentti ja neuvosto tarkastelevat komission ehdotuksesta ja perustamissopimuksen 251 artiklassa määrättyä menettelyä noudattaen kolmen vuoden kuluessa tämän direktiivin antamisesta direktiivin 78/660/ETY 42 a, 42 b, 42 c, 43 a, 43 b, 43 c ja 46 a artiklaa ja tarvittaessa muuttavat niitä kyseisten artiklojen soveltamisesta saatujen kokemusten ja kirjanpitoalaa koskevan kansainvälisen kehityksen perusteella." 2 artikla Muutetaan direktiiviä 83/349/ETY seuraavasti: 1. Lisätään 34 a, 34 b ja 34 c artikla seuraavasti: " 34 a artikla Jos arvostuksessa on sovellettu direktiivin 78/660/ETY 42 a artiklan 1 kohdassa tarkoitettua käyvän arvon menetelmää, konsolidoidun taseen liitetiedoissa on annettava ainakin seuraavat tiedot: a) käypään arvoon arvostetut erät konsolidoidussa taseessa, b) merkitykselliset olettamukset, joihin arvostusmallit ja -menetelmät perustuvat, jos käyvät arvot on määritetty direktiivin 78/660/ETY 42 b artiklan 1 kohdan b alakohdan mukaisesti, c) kukin käypään arvoon arvostettujen erien ryhmä, käypä arvo, suoraan konsolidoituun tuloslaskelmaan sekä direktiivin 78/660/ETY 42 c artiklan 3 kohdan mukaisiin käyvän arvon rahastoihin kirjatut voitot ja tappiot, d) direktiivin 78/660/ETY 42 c artiklan 2 kohdassa ja 42 c artiklan 3 kohdassa tarkoitetun käyvän arvon rahaston osalta taulukko, josta ilmenee erikseen i) rahaston määrä tilikauden alussa, ii) tilikauden kuluessa rahastoon tehdyt siirrot, iii) tilikauden aikana rahastosta tehdyt siirrot sekä selvitys kaikkien tällaisten siirtojen luonteesta, iv) rahaston määrä tilikauden päättyessä, e) tiedot kunkin johdannaisinstrumenttien ryhmän laajuudesta ja luonteesta mukaan lukien olennaiset ehdot, jotka saattavat vaikuttaa tulevien kassavirtojen määrään, ajoitukseen ja varmuuteen. 34 b artikla Jos yritys saa arvostaa eriä käypään arvoon direktiivin 78/660/ETY 42 a artiklan 1 kohdan mukaisesti, mutta päättää olla käyttämättä tätä oikeutta, sen edellytetään antavan kunkin johdannaisinstrumenttien ryhmän osalta seuraavat tiedot: a) tiedot johdannaisinstrumenttien laajuudesta ja luonteesta mukaan lukien olennaiset ehdot, jotka saattavat vaikuttaa tulevien kassavirtojen määrään, ajoitukseen ja varmuuteen, b) johdannaisinstrumenttien käypä arvo. 34 c artikla Jos konsolidoituun tilinpäätökseen sisällytettävä yhtiö ei ole soveltanut direktiivin 78/660/ETY 42 a artiklan 1 kohdassa tarkoitettua käyvän arvon menetelmää eikä yhtiö ole tehnyt rahoitusomaisuudesta poistoa direktiivin 78/660/ETY 35 artiklan 1 kohdan c alakohdan aa luetelmakohdan mukaisesti ja siten kyseinen rahoitusomaisuuserä on kirjattu käypää arvoa korkeampaan arvoon, konsolidoidun tilinpäätöksen liitetiedoissa on ilmoitettava: a) joko yksittäisten omaisuuserien tai tarkoituksenmukaisesti ryhmiteltyjen omaisuuserien kirjanpitoarvo ja käypä arvo, ja b) perustelut sille, ettei kirjanpitoarvoa ole alennettu, mukaan lukien niiden todisteiden laatu, joiden perusteella uskoltaan, että kirjanpitoarvo ei muutu." 2. Lisätään 36 a artikla seuraavasti: " 36 a artikla Riippumatta siitä, onko 7 a jaksossa tarkoitettua käypään arvoon arvostamista sovellettu vai ei, toimintakertomuksessa on annettava seuraavat tiedot: a) yhtiön rahoitusriskien hallinnan tavoitteet ja kuinka näihin tavoitteisiin päästään rahoitusinstrumentteja käyttämällä, ja b) tiedot yhtiön käyttämiin rahoitusinstrumentteihin liittyvistä kurssi-, luotto-, maksuvalmius-, sopimuskumppani- ja kassavirtariskeistä sekä tulevaan kehitykseen liittyvistä riskeistä." 3. Lisätään 48 artikla seuraavasti: " 48 artikla Parlamentti ja neuvosto tarkastelevat komission ehdotuksesta ja perustamissopimuksen 251 artiklassa määrättyä menettelyä noudattaen kolmen vuoden kuluessa tämän direktiivin antamisesta direktiivin 78/660/ETY 42 a, 42 b, 42 c, 43 a, 43 b, 43 c ja 46 a artiklaa ja tarvittaessa muuttavat niitä kyseisten artiklojen soveltamisesta saatujen kokemusten ja kirjanpitoalaa koskevan kansainvälisen kehityksen perusteella." 3 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ... mennessä. Niiden on ilmoitettava tästä komissiolle viipymättä. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 4 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu jäsenvaltioille. (1) EYVL L 222, 14.8.1978, s. 11. Direktiivi sellaisena kuin se on viimeksi muutettuna direktiivillä 1999/60/EY (EYVL L 162, 26.6.1999, s. 65). (2) EYVL L 193, 18.7.1983, s. 1. Direktiivi sellaisena kuin se on viimeksi muutettuna direktiivillä 90/605/ETY (EYVL L 317, 16.11.1990, s. 60). (3) KOM(95) 508.